SKRIFTLIG FORESPØRGSEL P-0342/01

af Reinhold Messner (Verts/ALE) til Kommissionen

(6. februar 2001)

Om: EU-bidrag til turistinfrastrukturer i Valsesia og på Monte Rosa

I svaret på forespørgsel P-3610/00(1) erklærede Kommissionen, at den ikke var bekendt med den beskrevne situation, og at den ville træffe de nødvendige foranstaltninger med henblik på at indsamle detaljerede oplysninger og sikre, at EU-bestemmelserne overholdes.

Hvad angår EU-bidraget på 4 943 mia. til tovbanen mellem Valsesia og Valle di Gressoney er der allerede udbetalt 60 % heraf, og den resterende del vil blive udbetalt, når projektet er blevet godkendt.

Det omtalte bidrag er rent faktisk bl.a. blevet anvendt til at bygge en vej, der fører op i 2 500 meters højde, hvilket imidlertid er sket uden de fornødne tilladelser, hvorfor Komitéen til Beskyttelse af Monte Rosa har indgivet en protest til myndighederne (som den dog ikke har fået noget svar på).

Er det efter Kommissionens opfattelse nødvendigt at indstille betalingen af den resterende del af EU-bidraget, indtil undersøgelserne navnlig med hensyn til beskyttelsen af det område af fællesskabsbetydning, der er berørt af det pågældende projekt, er fuldført?

(1) EFT C 163 E af 6.6.2001, s. 179.

Supplerende svar afgivet på Kommissionens vegne af Michel Barnier

(28. juni 2001)

Ifølge oplysninger fra de piemontesiske myndigheder er der ikke taget retslige skridt i forbindelse med det pågældende projekt.

Opførelsen af den vej, som det ærede medlem nævner, blev godkendt af Direzione Economia Montana e Foreste, Settore Gestione Proprietà Forestali Regionali e Vivaistiche(1) og af Direzione Pianificazione e Gestione Urbanistica, Settore Gestione Beni Ambientali(2) i regionen Piemonte.

Kommissionen gør opmærksom på, at i henhold til disse godkendelser vil vejen, som er midlertidig og nødvendig for opførelsen af tovbanen, blive tildækket med græsplæne, når tovbanen står færdig, og på den første del af vejen bliver der plantet bøgetræer.

Hvad angår tovbaneprojektet inden for den foreslåede lokalitet af fællesskabsbetydning i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(3), som det ærede medlem nævnte i sin tidligere skriftlige forespørgsel P-3610/00(4), indledte Kommissionen en sag på eget initiativ og anmodede de italienske myndigheder om oplysninger, som endnu ikke er modtaget.

Artikel 6 i ovennævnte direktiv indeholder bestemmelse om beskyttelseskrav med hensyn til de særlige bevaringsområder. I henhold til artikel 4, stk. 5, i samme direktiv anvendes disse krav også for lokaliteter af fællesskabsbetydning, når de på grundlag af listen over foreslåede lokaliteter af fællesskabsbetydning er

vedtaget i overensstemmelse med fremgangsmåden i artikel 4, stk. 2. På nuværende tidspunkt er der ikke udpeget særlige bevaringsområder, og listen over lokaliteter af fællesskabsbetydning er ikke vedtaget. Hvad angår forslag til lokaliteter af fællesskabsbetydning, og navnlig når de omfatter prioriterede naturtyper og arter, har medlemsstaterne dog visse forpligtelser til at handle på en måde, så de sikrer, at direktivets mål ikke sættes over styr. Selv hvis der ikke foreligger en fællesskabsliste over beskyttede naturtyper og arter, rådes medlemsstaterne til i det mindste at afholde sig fra alle aktiviteter, som vil kunne forringe en foreslået lokalitet.

Skulle Kommissionen modtage oplysninger om, at der foreligger brud på EF-retten i den konkrete sag, vil den som EF-traktatens vogter ikke tøve med at træffe alle nødvendige foranstaltninger, herunder muligvis at indlede en overtrædelsesprocedure i henhold til EF-traktatens artikel 226 (tidl. artikel 169).

(1) deres afgørelse nr. 370 af 11. april 2000.

(2) deres afgørelse nr. 37 af 31. marts 2000.

(3) EFT L 206 af 22.7.1992.

(4) EFT C 163 E af 6.6.2001.